Bajnokok Sorozata: Hosszú Katinka vasárnap is megállíthatatlan volt | 24.hu
főmunkatárs. 2019. 04. 28. 18:49
Szombaton történelmi győzelmet aratott Hosszú Katinka, azzal, hogy megnyerte FINA vadonatúj pénzdíjas versenye, a Bajnokok Sorozata elnevezésű úszóviadal első állomásának, első versenyszámát, a 400 gyorsot (4:05.16).
Két érmet szállított az első napon.
A 29 éves klasszis emellett 200 méter pillangón gyűjtött be egy bronzérmet (2:11.95), míg 200 méter gyorson (2:02.56) és 100 méter háton (1:02.99) negyedik lett. Íme a győztes 200 vegyes, ahol érdemes figyelni a szpíker fantasztikus szakértő mondataira is:
A 3,9 millió dollár összdíjazású elitsorozat a kínai Guangzhouban vasárnap, a második versenynappal folytatódott, ahol Hosszú 200 vegyesen megállíthatatlan volt. Petrov Árpád tanítványa az egyik, ha nem a legkedvesebb számában 2:08.72-es idővel utasította maga mögé dél-koreai és két kínai ellenfelét. Hosszú 200 háton is nyert (2:09.05), míg a vegyesváltóban a Hosszú, Felipe Lima, Arno Kamminga és Molly Hannissa kvartett a negyedik helyen zárt.
Mi ez a Bajnokok Sorozata?
A FINA új sorozatának speciális szabályai vannak. Egy számban csak négyen versenyeznek egymással, a vizes sportokat tömörítő nemzetközi szövetség a legjobbakat, az olimpiai bajnokokat, a világbajnokokat, a ranglistavezetőket hívja meg. A számok győztesei 10 ezer dollárt kapnak, a második helyezettek 8000, a harmadikok 6000 ezer, a negyedikek 5000 dollárt vihetnek haza, míg egy esetleges világcsúcs további 20 ezer dollárt ér.
A sorozatnak három állomása van, a kínai viadal után
május 11-12-én a budapesti Duna Arénában ugranak medencébe a legjobbak,
majd május 31-én és június 1-én az egyesült államokbeli Indianapolisban mérik össze tudásukat 50 méteres medencében.